section_heading: Klima
paragraph_text: Klima je u primorju sredozemna, u Skadarskoj zavali submediteranska, a u unutrašnjosti umjereno kontinentska do planinska. Srednja srpanjska (ljeto) temperatura u primorju, submediteranskom području Skadarske zavale i doline rijeke Zete iznosi oko 26&nbsp;°C, u nižim područjima unutrašnjosti 18 do 20&nbsp;°C, a na visokim planinama (Durmitor, Bjelasica, Visitor, Sinjajevina i dr.) 10 do 14&nbsp;°C. Srednja siječanjska (zima) temperatura najviša je u primorju (8&nbsp;°C) i submediteranskim dijelovima (4 do 5&nbsp;°C); u unutrašnjosti i na planinama kreće se od 0 ° do –7&nbsp;°C. Godišnja količina oborina najveća je u planinskom području primorskoga zaleđa (Orjen, Lovćen; oko 5000&nbsp;mm), gdje u izrazito kišnim godinama padne i do 8000&nbsp;mm oborina (Crkvice na Orjenu). Primorje prima 1200 do 2000&nbsp;mm oborina, a samo krajnji sjeveroistok 800 do 1000&nbsp;mm.